text: Team Esbjerg smed point i Silkeborg
  22 september 2016 kl. 07.41
  De forsvarende danske mestre måtte onsdag aften nøjes med uafgjort mod Silkeborg-Voel i kvindernes håndboldliga.
  Team Esbjerg førte ellers i størsteparten af opgøret mod  Silkeborg-Voel - men med en scoring 34 sekunder før tid sikrede profilen Trine Troelsen værterne 22-22 på hjemmebanen i Silkeborg.
  Estavana Polman fik en sidste chance for at sikre Team Esbjerg sejren, da Esbjerg fik kampens sidste angreb, men hollænderen skød forbi mål.
  - Kampen viste, at hvis vi ikke spiller op til vores normale høje standard, får vi problemer mod midterholdene. På lørdag er vi heldigvis tilbage i egen hule, hvor vi er mest trygge, og til en superkamp mellem seneste sæsons to DM-finalister. Det bliver en helt anden kamp mod FC Midtjylland, og vi glæder os, sagde cheftræner Lars Frederiksen efter kampen til Team Esbjergs hjemmeside.
  Kampen mod FC Midtjylland spilles lørdag kl. 16.10 i Blue Water Dokken.
  